Број на Службен весник: 10/2020

Датум на објава на Службен весник: 16.01.2020

**МИНИСТЕРСТВО ЗА ПРАВДА**

Врз основа на членот 167 став (4) од Законот за извршување на санкциите („Службен весник на Република Северна Македонија“ бр. 99/19 и 220/19), министерот за правда донесе

**ПРАВИЛНИК ЗА ОПРЕДЕЛУВАЊЕ НА НАДОМЕСТОКОТ И НАГРАДАТА ЗА РАБОТА НА ОСУДЕНИТЕ ЛИЦА, КАКО И  ЗА ЛИЦАТА КОИ БЕЗ СВОЈА ВИНА НЕ РАБОТАТ**

**Член 1**

Со овој правилник се пропишуваат надоместокот и наградата за работа на осудените лица како и за лицата кои без своја вина не работат.

**Член 2**

Во зависност од ангажираноста и тежината на работните задачи се определува висината на надоместокот и наградата.

Од страна на директорот на установата се утврдуваат видот и бројот на работните места во установата и рамките во кои може да се движи висината на надоместокот за секое утврдено работно место.

**Член 3**

При  утврдувањето  на  бруто  добивката,  како  расходи  ќе  се  сметаат и  расходите направени во врска со дополнителната исхрана и хигиена, облека и превоз до и од работа на осудените лица, надоместокот и наградата, како и другите расходи за осудените лица што се во функција на процесот на работата.

**Член 4**

На  осудените  лица  коишто  работат,  еднаш  месечно  им  се  исплаќа  аконтација  на надоместокот за извршената работа.

Висината на аконтацијата на надоместокот се утврдува врз основа на сложеноста и одговорноста на работното место.

**Член 5**

Висината на месечната аконтација на надоместокот се зголемува односно намалува во зависност од степенот на остварувањето на планираното производство односно работа, како и од другите критериуми што служат за утврдување на висината на надоместокот.

Во  зависност  од  ангажираноста  во  работата,  придонесот  во  намалувањето  на трошоците на работењето и квалитетот на извршената работа, основата на месечната аконтација  се  зголемува,  односно  намалува  до 25%  од  основицата  на  просечно остварениот надоместок за работа**.**

**Член 6**

Осудените лица кои постигнуваат особени резултати во работата и со својот однос кон работата позитивно влијаат врз работното ангажирање на другите осудени лица, добиваат награда.

**Член 7**

На  осудените  лица  кои  оствариле  право  на  непрекинат  одмор  им  се  исплатува надоместок  за  работа  во  висина  од  просечниот  надоместок  остварен  во  претходните 11 месеци.

**Член 8**

На осудените лица кои без своја вина не работат, а не примаат друг надоместок за работа, им се обезбедува облека и средства за лична хигиена од страна на установата.

**Член 9**

Со денот на влегувањето во сила на овој правилник престанува да важи Правилникот за определување на надоместокот и наградата за работа на осудените лица како и за лицата кои без своја вина не работат (“Службен весник на Република Македонија“ бр. 123/07).

**Член 10**

Овој правилник влегува во сила наредниот ден од денот на објавувањето во „Службен весник на Република Северна Македонија“.

|  |  |
| --- | --- |
| Бр. 01-310/1 |  |
| 16 јануари 2020 година | Министер за правда, |
| Скопје | д - р**Рената Дескоска**, с.р. |